**MAŽEIKIŲ RAJONO SAVIVALDYBĖS**

**VISUOMENĖS SVEIKATOS BIURAS**

|  |
| --- |
| Biudžetinė įstaiga, Naftininkų g. 9, 89239 Mažeikiai. tel. (8 443) 41499, el. p. [mazeikiuvsb@gmail.com](mailto:mazeikiuvsb@gmail.com), http://www.mazeikiuvsb.istaiga.lt |
| Duomenys kaupiami ir saugomi Juridinių asmenų registre, kodas 303189089 |

**MAŽEIKIŲ RAJONO SAVIVALDYBĖS**

**IKIMOKYKLINIO UGDYMO ĮSTAIGŲ VAIKŲ**

**PROFILAKTINIŲ SVEIKATOS PATIKRINIMŲ DUOMENŲ ANALIZĖ 2016/2017 METAIS**

Mažeikiai, 2016

**PROFILAKTINIAI IKIMOKYKLINIO UGDYMO ĮSTAIGŲ VAIKŲ**

**SVEIKATOS PATIKRINIMAIMAŽEIKIŲ RAJONO SAVIVALDYBĖJE**

Vadovaujantis Lietuvos Respublikos sveikatos apsaugos ministro 2010 m. balandžio 22 d. įsakymu, Nr. V-313 patvirtinta Lietuvos higienos norma HN 75:2010 ,,Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ (TAR, 2014-06-13, Nr. 2014-07604), priimant vaiką į įstaigą ir vėliau kiekvienais metais turi būti pateiktas Vaiko sveikatos pažymėjimas (forma Nr. 027-1/a). Šioje apskaitos formoje gydytojas įrašo pagrindinius vaiko sveikatos būklės duomenis: ūgį, svorį, kraujospūdį, klausos, regos, kraujotakos, kvėpavimo, nervų, virškinimo, urogenitalinės, endokrininės, skeleto ir raumenų sistemos sutrikimus bei kraujo ligas. Taip pat šioje formoje pateikiama išvada apie vaiko fizinį pasirengimą, pagal kurį jis priskiriamas vienai iš trijų - pagrindinei, parengiamajai ar specialiajai fizinio ugdymo grupei. Vykdant naują Lietuvos Respublikos sveikatos apsaugos ministro 2013 m. gegužės 16 d. įsakymą Nr. V-507 „Dėl Lietuvos Respublikos sveikatos apsaugos ministro 2004 m. gruodžio 24 d. įsakymo Nr. V-951 „Dėl statistinės apskaitos formos Nr. 027-1/a „Vaiko sveikatos pažymėjimas“ pakeitimo, vaiko sveikatos pažymėjimą taip pat turi užpildyti odontologas, kuris privalo įrašyti vaiko dantų ir žandikaulio būklę.

Vaikų kasmetinių profilaktinių patikrinimų duomenys reikalingi visuomenės sveikatos priežiūros specialistams, ikimokyklinio ugdymo įstaigų administracijai ir visiems kitiems ikimokyklinio ugdymo įstaigų pedagogams.

Ikimokyklinio ugdymo įstaigų visuomenės sveikatos priežiūros specialistams vaikų profilaktinių sveikatos patikrinimų duomenų analizė padeda kryptingai planuoti ir įgyvendinti sveikatos priežiūrą ikimokyklinio ugdymo įstaigose, organizuoti ir įgyvendinti priemones, susijusias su ligų ir traumų profilaktika. Ikimokyklinio ugdymo įstaigų administracijos darbuotojams informacija apie vaikų sveikatą parodo, kokios vaikų sveikatos problemos vyrauja jų įstaigoje. Auklėtojos ir pedagogai, atsižvelgiant į gydytojų priskirtas vaikų fizinio ugdymo grupes, gali tikslingai planuoti fizinį lavinimą ir vaikams nustatyti tinkamus ir jų sveikatą stiprinančius fizinius krūvius.

Vaikų profilaktinių sveikatos patikrinimų duomenys nuo 2014 m. saugomi Mažeikių rajono savivaldybės visuomenės sveikatos biure. Šie duomenys kasmet analizuojami, vertinami, lyginami, stebima jų kitimo tendencija, o gauti rezultatai pateikiami bendruomenei, Mažeikių rajono savivaldybės gydytojui bei kitoms suinteresuotoms institucijoms.

**PROFILAKTINIŲ SVEIKATOS PATIKRINIMŲ REZULTATAI**

2016 m. rugsėjo mėn. Mažeikių rajono savivaldybėje veikia 14 ikimokyklinio ugdymo įstaigų, iš jų 11 – Mažeikių mieste, 1 – Sedoje, 1 – Viekšniuose, 1 – Tirkšlių kaime ir 1 darželis - mokykla „Kregždutė“, kurią lanko ikimokyklinio amžiaus vaikai (1 lentelė).

Pagal ikimokyklinio ugdymo įstaigų visuomenės sveikatos priežiūros specialistų pateiktus duomenis, 2016 m. rugsėjo mėn. Mažeikių rajono ikimokyklinio ugdymo įstaigas pradėjo lankyti

2 378 vaikai, iš jų lopšelio grupės - 451 vaikas, darželio grupės - 1 417 vaikų, priešmokyklinės grupės - 510 vaikų.

**1 lentelė. Profilaktiškai sveikatą pasitikrinusių vaikų dalis pagal įstaigas**

|  |  |  |  |  |
| --- | --- | --- | --- | --- |
| **Eil. Nr.** | **Ikimokyklinio ugdymo įstaigos pavadinimas** | **Vaikų**  **skaičius** | **Profilaktiškai sveikatą pasitikrinusių vaikų skaičius** | **Profilaktiškai sveikatą pasitikrinusių vaikų dalis, proc.** |
| 1. | Mažeikių m. l./d „Žilvitis“ | 230 | 230 | 100 |
| 2. | Mažeikių m. l./d. „Buratinas“ | 221 | 221 | 100 |
| 3. | Mažeikių m. l./d. „Gintarėlis“ | 177 | 177 | 100 |
| 4. | Mažeikių m. l./d. „Berželis“ | 146 | 132 | 90 |
| 5. | Mažeikių m. l./d. „Eglutė“ | 202 | 202 | 100 |
| 6. | Mažeikių m. l./d. „Delfinas“ | 205 | 205 | 100 |
| 7. | Mažeikių m. l./d. „Linelis“ | 165 | 165 | 100 |
| 8. | Mažeikių m. l./d. „Saulutė“ | 105 | 99 | 94 |
| 9. | Mažeikių m. l./d „Bitutė“ | 301 | 301 | 100 |
| 10. | Mažeikių m. l./d. „Pasaka“ | 229 | 229 | 100 |
| 11. | Mažeikių m. d./m. „Kregždutė“ | 61 | 61 | 100 |
| 12. | Mažeikių r. Viekšnių m. l./d. „Liepaitė“ | 117 | 117 | 100 |
| 13. | Mažeikių r. Sedos m. l./d. | 90 | 88 | 98 |
| 14. | Mažeikių r. Tirkšlių km. l./d. „Giliukas“ | 103 | 98 | 95 |
| 15. | Mažeikių m. d. „Namučiai po smilga“ | 26 | 26 | 100 |
| **Viso** | | **2 378** | **2 351** | **99** |

Vadovaujantis 2016 m. rugsėjo mėn.vaikų profilaktinių sveikatos patikrinimų rezultatais (pagal formą Nr. 027-1/a. „Vaiko sveikatos pažymėjimas“), profilaktiškai sveikatą pasitikrino 2 351 vaikas, o tai sudarė 99 proc. visų ikimokyklinio ugdymo įstaigų vaikų (1 lentelė, 1 pav.).

**1 pav. Profilaktiškai sveikatą pasitikrinusių ikimokyklinio ugdymo įstaigų vaikų dalis Mažeikių rajono savivaldybėje (proc.)**

Dažniausiai vaikams buvo registruojami kvėpavimo sistemos ir nervų sistemos sutrikimai. Sergančių šiomis ligomis buvo užregistruota 29,5 proc. visų pasitikrinusių sveikatą ikimokyklinio ugdymo įstaigų vaikų - kvėpavimo sistemos sutrikimai sudarė 362 atvejus (15,4 proc.), nervų sistemos sutrikimai - 331 atvejį (14,1 proc.). Trečioje vietoje buvo kraujotakos sistemos sutrikimai – 153 (6,5 proc.). Taip pat nemažai užregistruota regos sistemos sutrikimų - 95 atvejai, tai sudarė 4 proc. pasitikrinusių vaikų, skeleto - raumenų sistemos sutrikimų - 77 atvejai (3,3 proc.) ir odos bei jos priedų ligos – 73 atvejai (3,1 proc.). Virškinimo sistemos sutrikimai sudarė 44 atvejai (1,9 proc.), endokrininės sistemos - 32 atvejai (1,4 proc.), urogenitalinės sistemos - 23 (1 proc.). Rečiau buvo registruojami klausos sistemos sutrikimai (8 atvejai) bei kraujo ligos (6 atvejai) (2 pav.).

**2 pav. Profilaktiškai pasitikrinusių ikimokyklinio ugdymo įstaigų vaikų sergamumas Mažeikių rajono savivaldybėje (proc.)**

Vertinant vaikų sveikatą pagal ligas ir ikimokyklinio ugdymo įstaigų vaikų grupes, nustatyta, kad kvėpavimo sistemos ir nervų sistemos sutrikimai darželio ir priešmokyklinėse grupėse buvo registruojami 2,5 kartų dažniau nei lopšelio grupėse. Kraujotakos sistemos ir skeleto - raumenų sistemos sutrikimai augo kartu su vaikų amžiumi. Regos sistemos ir klausos sistemos sutrikimų rodiklis smarkiai padidėjo priešmokyklinio ugdymo grupėse.

**3 pav. Profilaktiškai pasitikrinusių vaikų sergamumas pagal ikimokyklinio ugdymo įstaigų vaikų** **grupes Mažeikių rajono savivaldybėje (proc.)**

Virškinimo sistemos sutrikimais, kraujo ligomis ir odos ligomis dažniau sirgo lopšelio grupėse, urogenitalinės sistemos sutrikimais - priešmokyklinėse grupėse (3 pav.).

***Klausos sistema***

Klausa – sugebėjimas girdėti. Klausos silpnėjimo ar praradimo priežasčių yra daug: stiprus triukšmas, smegenų augliai, įvairių antibiotikų vartojimas, kai kurios infekcinės, genetinės ligos. Klausa gali sutrikti, kai persirgus bet kuria virusine liga, pavyzdžiui, gripu, išsivysto komplikacija – ausų uždegimas. Šiais laikais gana dažna klausos sutrikimų priežastis – stiprus triukšmas ar traumos. Palaipsniui klausa gali blogėti ilgą laiką klausantis labai garsios muzikos. Tai itin mėgsta vaikai, paaugliai. Daugelis jų su ausinukais nesiskiria visą dieną, o 85 decibelų garsumo muzikos nerekomenduojama klausytis ilgiau kaip 2 valandas per dieną.

Klausos sutrikimai užregistruoti tik 1 ikimokyklinio ugdymo įstaigoje - l./d. „Bitutė“ - 8 atvejai (1 atvejis - lopšelio grupėse, 3 atvejai - darželio grupėse ir 4 - priešmokyklinio ugdymo grupėse).

***Regos sistema***

Dažna vaikų sveikatos problema yra regos sistemos sutrikimai, kuriuos nulemia per didelis krūvis, tenkantis akims: ilgas laikas praleidžiamas, prie kompiuterio, ilgas televizoriaus žiūrėjimas, sėdėjimas nepritaikytose vietose pagal vaikų regos aštrumą, netinkamas apšvietimas, vitaminų trūkumas ir kt. Rajone tik 1 ikimokyklinio ugdymo įstaigoje neužregistruota vaikų su regos sutrikimais (d./m. „Kregždutė“).

Daugiausiai vaikų su regos sistemos sutrikimais registruojama l./d. „Žilvitis“, o tai sudarė beveik 10 proc. visų įstaigos profilaktiškai pasitikrinusių vaikų. Taip pat nemažas procentas vaikų, turinčių šios sistemos sutrikimus, buvo registruotas d. „Namučiai po smilga“ - 7,7 proc. Likusiose 12 įstaigų užregistruota nuo 1,8 iki 5,7 proc. vaikų, turinčių regos sistemos sutrikimus (4 pav.).

**4 pav. Regos sistemos sutrikimai pagal ikimokyklinio ugdymo įstaigas (proc.)**

Vertinant susirgimo skaičių pagal ikimokyklinio ugdymo įstaigų grupes, pastebima tendencija, kad kuo vaikai vyresni, tuo dažniau jiems diagnozuojami regos sistemos sutrikimai - lopšelio grupėse vaikų, turinčių regos sistemos sutrikimų, buvo registruota 13 atvejų, darželio grupėse - 40 atvejų, o priešmokyklinio ugdymo grupėse - 42 atvejai.

**5 pav. Regos sistemos sutrikimai pagal grupes ir ikimokyklinio ugdymo įstaigas (proc.)**

Analizuojant susirgimo rodiklius pagal įstaigas ir grupes - tik pusės įstaigų lopšelio grupėse užregistruotas sergamumas šios sistemos ligomis, o darželio ir priešmokyklinėse grupėse susirgimas registruojamas jau visose įstaigose. Darželyje - mokykloje „Kregždutė“, vaikų, turinčių regėjimo sistemos sutrikimus, registruojama nebuvo (5 pav.).

***Kraujotakos sistema***

Higienos instituto duomenimis, sergamumas kraujotakos sistemos ligomis kasmet didėja ir jaunėjimo tendencija verčia sunerimti.

Mažeikių rajono savivaldybėje ikimokyklinio ugdymo įstaigose 2016 m. rugsėjo mėn., profilaktinių patikrinimų duomenimis, užregistruoti 153 vaikai su kraujotakos sistemos sutrikimais. Tik 1 įstaigoje - l./d. „Buratinas - nebuvo registruotas nei vienas vaikas (6 pav.).

**6 pav. Kraujotakos sistemos sutrikimai pagal ikimokyklinio ugdymo įstaigas (proc.)**

Didesnis susirgimo atvejų rodiklis nustatytas l./d. „Saulutė“ - 18,2 proc., antroje vietoje - l./d. „Gintarėlis“ - 9 proc. visų įstaigos profilaktiškai pasitikrinusių vaikų (6 pav.).

7 įstaigose jau lopšelio grupėse buvo registruojami šios sistemos sutrikimai - didžiausias rodiklis užregistruotas darželyje „Namučiai po smilga“ - 16,7 proc. visų įstaigos lopšelio grupės vaikų, nors absoliutus atvejų skaičius yra nedidelis (1 susirgimo atvejis), bet, vertinant pagal įstaigos lopšelio grupes vaikų skaičių (6 vaikai), rodiklio reikšmė tampa ypatingai didėlė ir pagal santykį su bendru rodikliu - didžiausia (7 pav.).

**7 pav. Kraujotakos sistemos sutrikimai pagal grupes ir ikimokyklinio ugdymo įstaigas (proc.)**

Darželio ir priešmokyklinėse grupėse daugiausia vaikų su šios sistemos sutrikimais užregistruota l./d. „Saulutė“ - 13 proc. visų įstaigos darželio grupių vaikų ir 14,4 proc. visų įstaigos priešmokyklinių grupių vaikų (7 pav.).

***Kvėpavimo sistema***

Vaikų kvėpavimo sistemos sutrikimams įtakos turi įgimtos kvėpavimo sistemos patologijos bei ūminių susirgimų komplikacijos. Kvėpavimo sistemos sutrikimai užima pagrindinę - pirmą vietą pagal nustatytų sveikatos sutrikimų dažnumą. Vidutiniškai savivaldybėje, ikimokyklinio ugdymo įstaigose, šios sistemos sutrikimai sudarė 11,1 proc. visų profilaktiškai pasitikrinusių vaikų.

**8 pav. Kvėpavimo sistemos sutrikimai pagal ikimokyklinio ugdymo įstaigas (proc.)**

Daugiausia sutrikimų buvo registruojama l./d. „Bitutė“ (33,9 proc.), antroje vietoje buvo l./d. „Saulutė“ - 27,3 proc., trečioje - l./d. „Žilvitis“ - 17,8 proc. visų įstaigos profilaktiškai pasitikrinusių vaikų. L./d. „Eglutė“ vaikų su kvėpavimo sistemos susirgimais registruojama nebuvo (8 pav.).

Sergamumas pagal grupes svyruoja - lopšelio grupėse sergančių kvėpavimo sistemos ligomis buvo registruojama tik 7 įstaigose, darželio ir priešmokyklinio ugdymo grupėse - jau visose įstaigose (9 pav.).

**9 pav. Kvėpavimo sistemos sutrikimai pagal grupes ir ikimokyklinio ugdymo įstaigas (proc.)**

Beveik visose ikimokyklinio ugdymo įstaigose kvėpavimo sistemos susirgimai tendencingai didėja kartu su vaiko amžiumi (9 pav.).

***Nervų sistema***

Vaikams nervų sistemos sutrikimus dažnai nulemia patiriama įtampa ikimokyklinio ugdymo įstaigose ir namuose, stresas ir kt.

Pagal dažnumą nervų sistemos sutrikimai užima antrą vietą (2 pav.). Daugiausia vaikų su šios sistemos sutrikimais užregistruota l./d. „Bitutė“ - 35,9 proc. Taip pat viršijo vidurkį l./d. „Linelis“, Sedos m. l./d., Tirkšlių km. darželis „Giliukas“, l./d. „Saulutė“, l./d. „Žilvitis“, l./d. „Gintarėlis“, l./d. „Eglutė“ ir l./d. „Delfinas“.

L./d. „Berželis“ ir l./d. „Buratinas“ vaikų su nervų sistemos sutrikimais registruota nebuvo (10 pav.).

**10 pav. Nervų sistemos sutrikimai pagal ikimokyklinio ugdymo įstaigas (proc.)**

Vertinant susirgimą pagal grupes - lopšelio grupėse šios sistemos susirgimų buvo užregistruota 8 įstaigose, darželio grupėse - visose įstaigose ir priešmokyklinėse grupėse - 10 įstaigų (10 pav.).

**11 pav. Nervų sistemos sutrikimai pagal grupes ir ikimokyklinio ugdymo įstaigas (proc.)**

Beveik visose ikimokyklinio ugdymo įstaigose, vertinant pagal grupes, nervų sistemos susirgimai turėjo svyravimo tendenciją - darželio grupėse padidėdavo ir priešmokyklinio ugdymo grupėse - sumažėdavo. Tik l./d. „Delfinas“, l./d. „Bitutė“ ir Tirkšlių km. darželyje „Giliukas“ susirgimų rodikliai tendencingai didėja kartu su vaiko amžiumi (11 pav.).

***Virškinimo sistema***

Dažniausiai virškinimas sutrinka netinkamai maitinantis, patiriant nuolatinį stresą ir nerimą, esant nepakankamam arba pernelyg dideliam fiziniam krūviui ir t.t.

Šios sistemos sutrikimai neužregistruoti tik dvejose ikimokyklinio ugdymo įstaigose: darželyje „Namučiai po smilga“ ir l./d. „Linelis“. Didžiausias rodiklis užregistruotas l./d. „Saulutė“ - 4 proc., mažiausias - l./d. „Gintarėlis“ - 1,1 proc. (12 pav.).

**12 pav. Virškinimo sistemos sutrikimai pagal ikimokyklinio ugdymo įstaigas (proc.)**

Analizuojant vaikų virškinimo sistemos sutrikimus pagal grupes, nustatyta, kad didžiausias rodiklis tarp lopšelio grupių buvo l./d. „Berželis“ - 7,4 proc. visų įstaigos lopšelio grupės vaikų, nors absoliutus skaičius nėra didelis - tik 2 atvejai, tačiau vertinant pagal vaikų skaičių (25 visų įstaigos lopšelio grupių vaikai), rodiklio reikšmė tampa didžiausia (13 pav.).

**13 pav. Virškinimo sistemos sutrikimai pagal grupes ir ikimokyklinio ugdymo įstaigas (proc.)**

7 įstaigose lopšelio grupėse šios sistemos sutrikimų visai nebuvo užregistruota. Tarp darželio grupių vaikų daugiausia sirgo Sedos m. l./d. vaikai - 4,1 proc., o tarp priešmokyklinių grupių - l./d. „Saulutė“ vaikai - 7,3 proc. visų įstaigos priešmokyklinių grupių vaikų (13 pav.).

***Urogenitalinė sistema***

Urogenitalinės sistemos ligos nebuvo užregistruotos tik trijose ikimokyklinio ugdymo įstaigose: Viekšnių m. l./d. „Liepaitė“, Tirkšlių km. darželyje „Giliukas“ ir l./d. „Berželis“. Visose kitose įstaigose sergamumas svyravo nuo 0,4 proc. iki 3,8 proc. Didžiausias sergamumo atvejų skaičius užregistruotas l./d. „Žilvitis“ (4 atvejai), o darželyje „Namučiai po smilga“ tik 1 atvejis, bet įvertinus vaikų skaičių šiose įstaigose - l./d. „Žilvitis“ užima žemesnę poziciją, nei darželis „Namučiai po smilga“ (14 pav.).

**14 pav. Urogenitalinės sistemos sutrikimai pagal ikimokyklinio ugdymo įstaigas (proc.)**

Analizuojant pagal grupes - daugiausiai susirgimų šios sistemos ligomis buvo registruojama darželio grupėse (12 atvejų), lopšelio grupėse tik 4 atvejai ir priešmokyklinio ugdymo grupėse 7 atvejai.

***Endokrininė sistema***

Dažniausiai pasitaikančios endokrininės sistemos ligos tai: skydliaukės uždegimas (tiroiditas), cukrinis diabetas (1 tipo, rečiau 2 tipo), nutukimas, augimo sutrikimai (per žemas ar per aukštas ūgis), lytinio brendimo sutrikimai ir kt.

Nustatyta, kad endokrininės sistemos sutrikimų nebuvo diagnozuojama tik dvejose įstaigose - darželyje „Namučiai po smilga“ ir darželyje - mokykloje „Kregždutė“ (15 pav.).

**15 pav. Endokrininės sistemos sutrikimai pagal ikimokyklinio ugdymo įstaigas (proc.)**

Analizuojant pagal amžių - daugiausiai sirgo darželio grupės vaikai - užregistruotas 21 atvejis (6 atvejai - l./d. „Delfinas“, po 2 atvejus - l./d. „Gintarėlis“, l./d. „Eglutė“, l./d. „Bitutė“, l./d. „Linelis“, l./d. „Buratinas“). Lopšelio grupėse užregistruoti 4 susirgimai endokrininės sistemos ligomis (l./d. „Bitutė“ - 2 atvejai ir po 1 atvejį - l./d. „Berželis“ ir l./d. „Saulutė“). Priešmokyklinio ugdymo grupėse - 7 atvejai (po 1 atvejį - l./d. „Berželis“, l./d. „Saulutė“, l./d. „Bitutė“, l./d. „Pasaka“, l./d. „Linelis“, l./d. „Buratinas“ ir Sedos m. l./d.).

Susirgimų cukriniu diabetu registruota nebuvo.

***Skeleto - raumenų sistema***

Skeleto-raumenų sistemos sutrikimus lemia spartus vaikų augimas tam tikrais periodais, o ypač brendimo metu, netaisyklinga laikysena, mažas fizinis aktyvumas, nepritaikyti suolai vaiko ūgiui. Daugiausiai pasitaikančios iškrypimo formos – laikysenos sutrikimai bei stuburo iškrypimai.

Rajono ikimokyklinio ugdymo įstaigose skeleto - raumenų sistemos sutrikimai buvo registruoti 3 proc. visų profilaktiškai pasitikrinusių vaikų. Tik dvejose įstaigose - l./d. „Berželis“ ir Viekšnių m. l./d. „Liepaitė“ - šios sistemos sutrikimų nebuvo diagnozuota.

Dažniausia vaikams buvo diagnozuojama ydinga laikysena - 74 atvejai (2,3 proc. visų profilaktiškai pasitikrinusių vaikų) ir skoliozė - 3 atvejai (0,1 proc.). Daugiausia vaikų su laikysenos sutrikimais bei stuburo iškrypimais registruota l./d. „Saulutė“ (15,2 proc. visų profilaktiškai pasitikrinusių vaikų) (16 pav.).

**16 pav. Skeleto - raumenų sistemos sutrikimai pagal ikimokyklinio ugdymo įstaigas (proc.)**

Lopšelio grupėse vaikų, turinčių ydinga laikysena, buvo registruota tik trijose ikimokyklinio ugdymo įstaigose (l./d. „Gintarėlis“ - 3,4 proc., l./d. „Delfinas“ - 4,2 proc. ir l./d. „Saulutė“ - 5 proc.). Darželio grupėse jau 7 įstaigose buvo registruojami vaikai turintis ydingą laikyseną (l./d. „Gintarėlis“ - 0,9 proc., l./d. „Delfinas“ - 12,7 proc., l./d. „Saulutė“ - 2,6 proc., l./d. „Linelis“ - 6,9 proc., darželyje - mokykloje „Kregždutė“ - 10 proc. ir Tirkšlių km. darželyje „Giliukas“ - 7,6 proc.), o priešmokyklinio ugdymo grupėse beveik visose įstaigose buvo registruojama vaikų, turinčių ydingą laikyseną (17 pav.).

**17 pav. Ydinga laikysena pagal grupes ir ikimokyklinio ugdymo įstaigas (proc.)**

Skoliozė buvo registruota tik dvejose įstaigose - l./d. „Gintarėlis“ - 1,8 proc. darželio grupių vaikų ir darželyje „Namučiai po smilga“ - 14,3 proc. priešmokyklinio ugdymo grupių vaikų.

Pastebimas tendencingas sergamumo skeleto - raumenų sistemos ligomis didėjimas kartu su vaiko amžiumi. Galima daryti prielaidą, kad kuo vyresni vaikai, tuo dažniau jiems nustatomi skeleto-raumenų sistemos sutrikimai.

***Kraujas***

Kraujo susirgimai - vieni iš retesnių ikimokyklinio amžiaus vaikų susirgimų ir sudaro 0,2 proc. visų profilaktiškai pasitikrinusių vaikų susirgimų (2 pav.).

Rajone ikimokyklinio ugdymo įstaigose tik 6 vaikams buvo nustatytos kraujo ligos - l/d. „Bitutė“ - 3 atvejai, l./d. „Gintarėlis“ - 2 atvejai ir l./d. „Žilvitis“ - 1 atvejis.

Vertinant susirgimą pagal įstaigų grupes, lopšelio grupėse užregistruoti 2 atvejai, darželio grupėse - 4 atvejai, o priešmokyklinėse grupėse - nė vieno.

***Oda ir jos priedai***

Dažniausiai vaikams diagnozuojami alerginiai odos susirgimai.

Rajone tik vienoje ikimokyklinio ugdymo įstaigoje nebuvo registruojama odos ir jos priedų susirgimų. Daugiausia šios sistemos susirgimų buvo registruojama l./d. „Žilvitis“ - 6,5 proc. visų įstaigos profilaktiškai pasitikrinusių vaikų, o mažiausiai - l./d. „Pasaka“ - 0,4 proc. visų įstaigos profilaktiškai pasitikrinusių vaikų (18 pav.).

**18 pav. Odos ir jos priedų sutrikimai pagal ikimokyklinio ugdymo įstaigas (proc.)**

Nustatyta, kad lopšelio grupių vaikų, turinčių odos ir jos priedų susirgimus, daugiausiai buvo užregistruota l./d. „Linelis“ - 11,8 proc. visų lopšelio grupių vaikų, darželio grupių vaikų - darželyje „Namučiai po smilga“ - 7,7 proc. ir priešmokyklinio ugdymo grupių vaikų - Tirkšlių km. darželyje „Giliukas“ - 11,1 proc. (19 pav.).

**19 pav. Odos ir jos priedų sutrikimai pagal grupes ir ikimokyklinio ugdymo įstaigas (proc.)**

***KMI ir fizinio ugdymo grupės***

Problemos, susijusios su sumažėjusiu ar padidėjusiu kūno masės indeksu, yra dėl netinkamos mitybos, fizinio aktyvumo stokos, hormonų vaiko organizme sutrikimų.

0,6 proc. (15 vaikų) Mažeikių rajono profilaktiškai sveikatą pasitikrinusių vaikų turėjo per mažą kūno masę (pagal kūno masės indeksą (KMI)), padidėjusią kūno masę - 0,7 proc. (16 vaikų), nutukimą - 0,4 proc. (10 vaikų) ir 98,3 proc. vaikų turėjo normalią kūno masę (20 pav.).

**20 pav. Profilaktiškai pasitikrinę vaikai su padidėjusia ir sumažėjusia kūno mase (proc.)**

Tik trečdalyje ikimokyklinio ugdymo įstaigų vaikų KMI buvo normoje. Tirkšlių km. darželyje „Giliukas“ vaikai daugiausiai turėjo problemų, susijusių su kūno mase - normalų KMI turėjo 93,9 proc. visų pasitikrinusių vaikų (21 pav.).

**21 pav. Normalus vaikų KMI pagal ikimokyklinio ugdymo įstaigas (proc.)**

Fizinis aktyvumas privalomas visiems sveikiems vaikams. Daugumą vaikų, kurių sveikata sutrikusi, gydytojai nuo šio užsiėmimo atleidžia. Vis dėlto vaikams, kurių sveikata silpnesnė, dažnai labiau negu sveikiesiems reikalingas jų sveikatos lygį atitinkantis fizinis aktyvumas.

Skiriamos trys fizinio ugdymo grupės: pagrindinė (šiai grupei priklausantys vaikai yra visiškai sveiki), parengiamoji (vaikai turintys nedidelių sveikatos sutrikimų ar neseniai persirgę kokia nors liga) ir specialioji (mankštinamasi pagal specialią fizinio ugdymo programą). Vaikai nuo fizinio lavinimo užsiėmimų gali būti ir visiškai atleisti.

Rajono ikimokyklinio ugdymo įstaigų vaikų sveikatos būklės analizė parodė, kad pagrindinei fizinio ugdymo grupei priskiriami 97,6 proc. visų profilaktiškai pasitikrinusių vaikų, 2 proc. visų profilaktiškai pasitikrinusių vaikų priskirti parengiamajai grupei, 0,3 proc. vaikų  **-** specialiajai fizinio ugdymo grupei ir 0,04 proc. visų profilaktiškai pasitikrinusių vaikų nuo fizinio ugdymo užsiėmimų buvo atleisti (22 pav.).

**22 pav. Profilaktiškai sveikatą pasitikrinusių vaikų pasiskirstymas pagal fizinio ugdymo grupes (proc.)**

Nustatyta, kad tik darželyje „Namučiai po smilga“ visi vaikai buvo priskirti prie pagrindinės fizinio ugdymo grupes. Likusiose įstaigose vaikų pasiskirstymas pagal fizinio lavinimo grupes svyravo nuo 99,4 proc. iki 92,9 proc. (23 pav.).

**23 pav. Vaikai, priskirti pagrindinei fizinio ugdymo grupei, pagal ikimokyklinio ugdymo įstaigas (proc.)**

***Dantų ir žandikaulio būklė***

Dantų ir žandikaulio būklės įvertinimas reikalingas tam, kad būtų galima stebėti vaikų dantų, gleivinės būklę, pokyčius bėgant metams ir tai, kokį dėmesį tėvai skiria vaikų dantukų priežiūrai bei gydymui.

Rajono ikimokyklinio ugdymo įstaigų vaikų dantų būklė buvo pakankamai normali. 73 proc. visų profilaktiškai pasitikrinusių sveikatą vaikų dantys buvo sveiki, likusiems (27 proc.) vaikams buvo nustatyta, kad jų dantys yra sugedę (24 pav.)

**24 pav. Profilaktiškai sveikatą pasitikrinusių vaikų dantų būklė (proc.)**

Analizuojant vaikų dantų būklę pagal ikimokyklinio ugdymo įstaigų grupes, nustatyta, kad kuo vaikai vyresni, tuo prastesnė jų dantų būklė. Jeigu lopšelio grupėse vaikų, turinčių sugedusių dantų, skaičius buvo 3,6 proc., tai darželio grupėse šis skaičius išaugo apie 8 kartus ir sudarė 28 proc. visų darželio grupių profilaktiškai pasitikrinusių vaikų. Priešmokyklinėse grupėse šis skaičius 1,5 karto viršijo visų darželio grupių vaikų skaičių ir 12 kartų lopšelio grupių vaikų skaičių, o tai sudarė 44,5 proc. visų priešmokyklinių grupių vaikų (25 pav.).

**25 pav. Profilaktiškai sveikatą pasitikrinusių vaikų dantų būklė pagal ikimokyklinio ugdymo įstaigų grupes (proc.)**

Tokia situacija stebima visose rajono ikimokyklinio ugdymo įstaigose.

Rajone 98 proc. ikimokyklinio ugdymo įstaigų profilaktiškai pasitikrinusiems vaikams žandikaulio būklė buvo normali ir tik 2 proc. vaikų buvo nustatyta nenormali žandikaulio būklė (26 pav.).

**26 pav. Profilaktiškai sveikatą pasitikrinusių vaikų žandikaulio būklė (proc.)**

Vertinant žandikaulio būklę pagal ikimokyklinio ugdymo įstaigų grupes, nustatyta, kad tik 0,4 proc. lopšelio grupių vaikams nustatyta nenormali žandikaulio būklė, darželio grupės vaikams nenormali būklė buvo nustatyta jau 1,4 proc. vaikų, o tai 3 kartus daugiau nei lopšelio grupių vaikams. Priešmokyklinėse grupėse nenormali žandikaulio būklė buvo užregistruota jau 5,1 proc. vaikų, tai apie 4 kartus daugiau nei darželio grupių vaikams ir 13 kartų daugiau nei lopšelio grupių profilaktiškai pasitikrinusiems vaikams (27 pav.).

**27 pav. Profilaktiškai sveikatą pasitikrinusių vaikų žandikaulio būklė pagal ikimokyklinio ugdymo įstaigų grupes (proc.)**

Panaši situacija stebima visose Mažeikių rajono savivaldybės ikimokyklinio ugdymo įstaigose.

**IŠVADOS**

1. 2016-2017 m. profilaktiškai sveikatą pasitikrino 99 proc. ikimokyklinio ugdymo įstaigų vaikų;
2. dažniausiai vaikams nustatyti kvėpavimo sistemos sutrikimai - 362 atvejai (15,4 proc.) ir nervų sistemos sutrikimai - 331 atvejis (14,1 proc.). Trečioje vietoje yra kraujotakos sistemos sutrikimai – 153 atvejai (6,5 proc.);
3. klausos sistemos sutrikimai užregistruoti tik vienoje ikimokyklinio ugdymo įstaigoje - l./d. „Bitutė“ - 8 atvejai;
4. nustatyti 95 regos sistemos sutrikimo atvejai (4 proc.). Pastebima tendencija, kad kuo vaikai vyresni, tuo dažniau jiems diagnozuojami regos sistemos sutrikimai;
5. Po 18 kraujotakos sistemos susirgimų atvejų nustatyta l./d. „Žilvitis“, l./d. „Saulutė“ ir l./d. „Pasaka“;
6. vaikų virškinimo sistemos sutrikimai neužregistruoti tik dvejose įstaigose: darželyje „Namučiai po smilga“ ir l./d. „Linelis“;
7. urogenitalinės sistemos sutrikimai neužregistruoti tik trijose įstaigose: Viekšnių m. l./d. „Liepaitė“, Tirkšlių km. darželyje „Giliukas“ ir l./d. „Berželis“;
8. endokrininės sistemos sutrikimų neužregistruota tik dvejose įstaigose, tai darželyje „Namučiai po smilga“ ir darželyje - mokykloje „Kregždutė“. Susirgimų cukriniu diabetu registruota nebuvo;
9. pastebimas tendencingas sergamumo skeleto - raumenų sistemos ligomis didėjimas kartu su vaiko amžiumi. Dažniausia vaikams buvo diagnozuojama ydinga laikysena - 74 atvejai (3,1 proc. visų profilaktiškai pasitikrinusių vaikų) ir skoliozė - 3 atvejai (0,1 proc.);
10. rajone ikimokyklinio ugdymo įstaigose 6 vaikams buvo nustatytos kraujo ligos;
11. daugiausia alerginės kilmės odos susirgimų užregistruota lopšelio ir darželio grupėse;
12. 0,6 proc. (15 vaikų) vaikų turėjo per mažą kūno masę (pagal kūno masės indeksą (KMI)), padidėjusią kūno masę - 0,7 proc. (16 vaikų), nutukimą - 0,4 proc. (10 vaikų) ir 98,3 proc. vaikų turėjo normalią kūno masę;
13. pagrindinei fizinio ugdymo grupei priskiriami 97,6 proc. visų profilaktiškai pasitikrinusių vaikų, 2 proc. visų profilaktiškai pasitikrinusių vaikų priskirti parengiamajai grupei, 0,3 proc. vaikų  **-** specialiajai fizinio ugdymo grupei ir 0,04 proc. visų profilaktiškai pasitikrinusių vaikų nuo fizinio ugdymo užsiėmimų buvo atleisti;
14. 73 proc. visų profilaktiškai pasitikrinusių sveikatą vaikų dantys buvo sveiki, likusiems (27 proc.) vaikams buvo nustatyta, kad jų dantys yra sugedę. 98 proc. ikimokyklinio ugdymo įstaigų profilaktiškai pasitikrinusiems vaikams žandikaulio būklė buvo normali ir tik 2 proc. vaikų buvo nustatyta nenormali žandikaulio būklė. Nustatyta, kad kuo vaikai vyresni, tuo prastesnė jų dantų ir žandikaulio būklė.